Vi har brug for mere religionsundervisning på skolerne og gymnasierne – ikke mindre. Derfor er det også hovedløst, at regeringen med sit udspil til en ny gymnasiereform lægger op til at slå tre væsentlige dannelsesfag – religion, oldtidskundskab og historie – sammen til ét fag med én eksamen.

Alle de samfundsnuancer og perspektiver, som har været en fast del af de tre fag, skal fremover presses så meget sammen, at de lige akkurat kan være i én kasse historisk-humanistisk faggruppe.

Det er urealistisk at tro, at man kan sammensmelte tre så essentielle fag, uden at vigtig viden, grundlæggende diskussioner og afgørende refleksioner går tabt. Og ser man på historiefagets tunge og dominerende pensum, peger pilen klart i retning af, at religion og oldtidskundskab bliver klemt til uigenkendelighed.